tartuNLP/wikipedia-smugri-20251201 huggingface dataset:
Sulkavan vankila

Sulkavan vankila on 48-paikkainen avovankila Sulkavan kunnassa Etelä-Savossa. Se on perustettu vuonna 1987. Vankila kuuluu Rikosseuraamuslaitoksen Itä- ja Pohjois-Suomen rikosseuraamusalueeseen ja siellä on vain miesvankeja.
Vankila on avovankila, jossa vangit asuvat omissa soluhuoneissaan ja valmistavat itse omat ruokansa. Vankien on mahdollista työskennellä vuosittain vaihtuvissa kohteissa, kuten esimerkiksi Olavinlinnan restaurointitöissä.
Vankila toimii vanhan, vuonna 1941 välirauhan aikana rakennetun Tuonilahden aliupseerikylän alueella. Jatkosodan jälkeen paikalle perustettiin Invalidisäätiön ammattioppilaitos, jolloin alueelle myös rakennettiin runsaasti. Vuonna 1987 alueesta tehtiin vankila ja 1990-luvulla se peruskorjattiin laajasti. Alue on suojeltu asemakaavalla.
Napoleon (vuoden 2023 elokuva)

Napoleon on vuonna 2023 ensi-iltansa saanut Ridley Scottin ohjaama elämäkertaelokuva. Sen on käsikirjoittanut David Scarpa. Elokuva kertoo Napoléon Bonaparten (Joaquin Phoenix) noususta ja hänen epävakaasta suhteestaan vaimoonsa Joséphineen (Vanessa Kirby).
Theresa Kronthaler

Theresa Kronthaler (s. 1979) on saksalainen ooppera- ja konserttilaulaja, joka on äänialaltaan mezzosopraano.
Kronthaler syntyi Saksassa, mutta varttui Roomassa. Ensimmäiset laulutuntinsa hän sai Elio Battaglialta Torinossa. Kronthaler opiskeli näyttämötaidetta Lontoossa ennen pääsemistään Hochschule für Musik Hanns Eisler Berliniin, jossa hänen opettajiaan olivat Renate Faltin ja Julia Varady. Hän osallistui myös monille mestarikursseille, joita pitivät Christa Ludwig, Dietrich Fischer-Dieskau ja Thomas Quasthoff.
Kronthaler teki varhain debyytin Prinssi Orlofskyn roolissa Johann Strauss II:n operetissa "Lepakko" Grand Théâtre de Genèvessä. Tämän jälkeen hän liittyi Düsseldorfiin Deutsche Oper am Rheiniin, jossa hän esiintyi muun muassa Dorabellana ("Così fan tutte"), Anniona ("La clemenza di Tito") ja Hannuna ("Hannu ja Kerttu"). Kronthaler pääsi laulamaan myös Frankfurtiin ja Theater an der Wieniin. Vuosina 2012–2016 hän oli jäsen Berliinin Komische Operissa. Kronthaler on tulkinnut oopperoita barokkiteoksista uusiin teoksiin. Hän esiintyi Michael Boderin johdolla Theater an der Wienissä Ophelian roolissa Anno Schreierin oopperan "Hamlet" kantaesityksessä. Kronthaler on tehnyt konserttiesiintyjänä kiertueita moniin maihin ja esiintynyt orkesterien solistina muun muassa Wolfgang Amadeus Mozartin "Requiemin", Ludwig van Beethovenin yhdeksännen sinfonian ja "Missa Solemniksen" sekä Gustav Mahlerin sinfonioiden esityksissä. Yksinlaulujen tulkitsijana Kronthaler on tehnyt yhteistyötä pianisti Daniel Heiden kanssa.
Kronthaler eteni semifinalistiksi vuoden 2008 Kuningatar Elisabetin musiikkikilpailussa. Hänen ensimmäinen albuminsa "The Living Loving Maid" julkaistiin Sony Classical Recordsin kautta. Levy koostui Kronthaler Trion sovittamista uusista tulkinnoista tunnetuista barokkiaarioista.
Abbi Pulling

Abbi Pulling (s. 21. maaliskuuta 2003 Spalding, Yhdistynyt kuningaskunta) on brittiläinen autourheilija.
Pulling harrasti kolmevuotiaasta lähtien ratsastusta äitinsä ja isosiskonsa tavoin, mutta vaihtoi myöhemmin kartingiin. Hän sai ensimmäisen oman karting-autonsa joululahjaksi kahdeksanvuotiaana vuonna 2011. Hän aloitti kilpailemisen helmikuussa 2012, ajoi ensimmäisen kerran palkintopallille huhtikuussa ja voitti kauden päätöskilpailun joulukuussa. Kaudella 2016 hän sijoittui Britannian kartingmestaruussarjan Junior TKM -luokassa toiseksi ja voitti luokan mestaruuden kahtena seuraavana vuonna. Kaudella 2018 hän myös osallistui ensimmäiseen autokilpailuunsa Ginetta Junior Championship -sarjassa.
Pulling siirtyi Formula-kilpailuihin kaudella 2020 ja jatkoi useamman palkintokorokepaikan jälkeen sarjassa kaudella 2021. Hän joutui kuitenkin jättämään kauden kesken rahoituksen loputtua kesken. Hänet nimettiin kaudella 2021 yhdeksi W Series -sarjan viidestä varakuljettajasta. Hän debytoi kilpakuljettajana kauden kolmannessa kilpailussa Silverstonessa. Hän pääsi jälleen kilpailemaan kuudennessa osakilpailussa Zandvoortissa sekä kauden päättäneissä Austinin kahdessa kilpailuissa. Pulling lähti ensimmäiseen kilpailuun paalupaikalta ja sijoittui jälkimmäisessä kilpailussa toiseksi. Vaikka hän ajoi vain neljässä kauden kahdeksasta kilpailusta, hän sijoittui sarjan loppupisteissä seitsemänneksi ja sai siten automaattisen paikan kaudelle 2022. Kaudella 2022 hän ajoi kaikissa seitsemässä kilpailussa pisteille ja otti kaksi palkintokorokepaikkaa oltuaan peräkkäisissä kilpailuissa Kataloniassa ja Silverstonessa toinen ja kolmas. Hän sijoittui loppupisteissä neljänneksi.
Formula 1 -talli Alpine teki Pullingista yhteistyökumppaninsa kaudeksi 2022. Hän pääsi Saudi-Arabian GP:n alla järjestetyssä näytösajossa kokeilemaan kauden 2012 Lotus E20 -autoa. Kaudeksi 2023 Pulling otettiin Alpinen kuljettaja-akatemian täysjäseneksi, ja hän kilpailee uudessa F1 Academy -sarjassa Rodin Carlin -tallin kuljettajana.
Tuvan akşa

Tuvan akşa oli Tuvan kansantasavallan rahayksikkö vuosina 1936–1944. Se jakautui sataan kopeekkaan (). 
Vuonna 1921 perustetussa Tuvan (vuoteen 1926 Tannu-Tuvan) kansanvallassa käytettiin aluksi Venäjän keisarikunnan, Neuvosto-Venäjän ja Kiinan rahaa. Vuosien 1922–1923 vaihteessa maan hallitus laski liikkeelle lisäpainamalla varustettuja vallankumousta edeltäneitä venäläisiä setelejä.
Vuonna 1925 perustettiin kansantasavallan valtionpankki ja otettiin käyttöön neuvostoliittolaiset kolikot ja setelit. Setelit vaihdettiin vuosina 1933–1934 samanlaisiin lisäpainamalla varustettuihin seteleihin, jotka kävivät maksuvälineinä vain Tuvan kansantasavallassa. Neuvostoliittolaiset kolikot vaihdettiin samaan aikaan Neuvostoliitossa valmistettuihin tuvalaisiin 1, 2, 3, 5, 10, 15 ja 20 kopeekan kolikoihin.
Tuvan rajaseudulla käytettiin myös Mongolian tugrikeja. Aikomuksesta korvata ruplat Mongolian valuutalla todistaa kaksi vuosina 1934–1935 käytettyä Tuvan kansantasavallan postimerkkisarjaa, joiden suuret arvot on osoitettu tugrikeissa. Yksi tugrik vastasi yhtä lisäpainamalla varustettua ruplaa.
Lisäpainamalla varustetut ruplat vaihdettiin vuoden 1936 alussa akşoihin suhteessa yksi yhteen. Käyttöön otettiin vuoden 1935 mallin 1, 3, 5, 10 ja 25 akşan setelit, jotka oli valmistanut Neuvostoliiton Goznak. Omia setelejä oli yhteensä kahden miljoonan akşan arvosta.
Vuonna 1939 ryhdyttiin valmistelemaan uutta setelisarjaa, joka painettiin myös Goznakin kirjapainossa. Vanhat setelit vaihdettiin uusiin vuoden 1940 mallin 1, 3, 5, 10, ja 25 akşan seteleihin vuonna 1941. Seteleistä jäi vaihtamatta hyvin pieni osa, ja niiden tuhoamisen seurauksena varsinkin suuret arvot ovat nykyään hyvin harvinaisia.
Tuva liittyi Neuvostoliittoon ja Venäjän SFNT:aan autonomisena alueena vuonna 1944. Neuvostoliittolaiset setelit otettiin käyttöön vuoden 1945 alussa. Vuoden 1934 malliset tuvalaiset kolikot ja vuoden 1940 mallin setelit vaihdettiin rupliin vappuun 1945 mennessä.
Margaret Truman

Mary Margaret Truman Daniel (17. helmikuuta 1924 Independence, Missouri – 29. tammikuuta 2008 Chicago, Illinois) oli yhdysvaltalainen sopraano, näyttelijä, toimittaja ja kirjailija. Hän oli Yhdysvaltain presidentin Harry S. Trumanin ja tämän vaimos Bess Trumanin ainoa lapsi.
Elämä.
Varhainen elämä.
Margaret Truman syntyi 17. helmikuuta 1924 Independencessä Missourin osavaltiossa. Hän kävi julkista koulua Independencessä vuoteen 1934, jolloin hänen isänsä valittiin Yhdysvaltain senaattiin. Margaret aloitti vuonna 1942 opinnot George Washingtonin yliopistossa, ja valmistui sieltä Bachelor of Arts -tutkinnolla kesäkuussa 1946.
Ura.
Margaret kiinnostui laulamisesta 1940-luvun lopulla. 16. maaliskuuta 1947 hän teki konserttidebyyttinsä laulaen Detroitin sinfoniaorkesterin kanssa. Debyytti lähetettiin valtakunnallisessa radiossa. Vuoden 1948 hän auttoi isäänsä tämän menestyksekkäässä uudelleenvalintakampanjassa tehden usein matkoja hänen kanssaan. Tammikuussa 1953 hän muutti New Yorkiin työskennelläkseen NBC:llä. Tästä lähtien hän toimi television ja radion parissa. Vuonna 1955 Margaret tapasi Clifton Danielin. Heidät vihittiin 21. huhtikuuta 1956 ja pari sai 4 lasta.
Trumanin täyspitkä elämäkerta isästään, joka julkaistiin vähän ennen hänen kuolemaansa vuonna 1972, sai hyvän vastaanoton. Hän kirjoitti myös henkilökohtaisen elämäkerran äidistään. Hän julkaisi myös "Capital Crimes" -rikosromaanisarjan. 
Eläkkeellä hän asui Park Avenuella sijaisevassa asunnossaan. Hän kuoli 29. tammikuuta 2008 Chicagossa.
Rodrigo Prieto

Rodrigo Prieto Stambaugh (s. 23. marraskuuta 1965 México, Meksiko) on meksikolainen elokuvaaja. Hän on kuvannut esimerkiksi Alejandro González Iñárritun, Spike Leen, Oliver Stonen, Ang Leen, Pedro Almodóvarin, Ben Affleckin ja Martin Scorsesen ohjaamia elokuvia.
Animal Restaurant (mobiilipeli)

Animal Restaurant on DH-Publisherin vuonna 2019 julkaisema mobiilipeli. Peli on saatavilla Android- ja iPhone-puhelimille.
Pelissä Chef Gumi -nimisen kissan omistamaa ravintolaa kehitetään alkeellisesta yhden pöydän kuppilasta kohti yhä hienompaa ravintolaa.
Maksuvälineenä toimii turska, jolla metsän eläimet maksavat ravintola-annoksensa. Turskilla voi ostaa uusia kalusteita ja ruokalajeja sekä palkata lisää henkilökuntaa. 
Pelin edetessä erilaiset tehtävät ja uudet asiakkaat tuottavat tähtiä, joita tarvitaan uusien, parempilaatuisten kalusteiden ja esineiden ostoon. Tähtien lukumäärä määrittää, mitä tuotteita voi ostaa. Ostoksia voi osittain rahoittaa katselemalla mainoksia. Ravintolasalin lisäksi toimintaa voi laajentaa avaamalla mm. sushibuffetin, take away- myymälän ja terassin.
Pelin englanninkielisellä fanisivustolla on tietoa eri hahmoista ja pelin toiminnallisuuksista.
Maria Anna (keisarinna)

Maria Anna Ricciarda Carolina Margherita Pia (19. syyskuuta 1803 Rooma – 4. toukokuuta 1884 Praha) oli Savoijin prinsessa, josta tuli Ferdinand I:n puolisona Itävallan keisarinna (1835–1848).
Maria Anna ja hänen kaksoissisarensa Maria Teresa syntyivät Roomassa, missä Viktor Emanuel I:n ja Maria Teresa d'Asburgo-Esten perhe oli maanpaossa Napoleonin vallattua Torinon. Paavi Pius VII kastoi tytöt. Heidän ollessaan vuoden vanhoja perhe siirtyi Sardiniaan, missä he asuivat Napoleonin kaatumiseen asti.
Maria Anna ja Ferdinand vihittiin vuonna 1831. Maria Annan kerrotaan olleen kauhuissaan tavattuaan kehitysvammaisen sulhasensa jolla oli hydrokefalus, joka sai epilepsiakohtauksen vihkiseremonian aikana. Hän oppi kuitenkin hillitsemään itsensä, ja viittasi itseensä usein Ferdinandin hoitajana. Liitosta ei syntynyt lapsia.
Henkisestä kehitysvammaisuudestaan huolimatta Ferdinand kruunattiin keisariksi isänsä kuoltua vuonna 1835. Käytännössä valtaa käytti valtiokansleri Klemens von Metternich. Vuoden 1848 vallankumousten saavuttaessa Itävallan Ferdinand luopui vallasta veljenpoikansa Frans Joosefin hyväksi. Maria Anna ja Ferdinand asuivat loppuikänsä Prahan linnassa. Heidät molemmat haudattiin Wieniin.
Annette Zilinskas

Annette Celia Genevieve Zilinskas on yhdysvaltalainen muusikko. Zilinskas soittaa bassoa The Bangles -yhtyeessä. Zilinskas oli mukana yhtyeen alkuajoista lähtien ja soitti The Banglesin basistina vuosina 1981–1983. Zilinskas palasi yhtyeeseen vuonna 2018. 
Vuosina 1982–2006 hän oli Blood on the Saddle -yhtyeen jäsen.
North Bethesda

North Bethesda on kaupunkimainen väestönlaskennallinen paikka (CDP) Yhdysvaltojen Marylandin osavaltion Montgomeryn piirikunnassa ja yksi pääkaupunki Washington D.C.:n suurista esikaupungeista. Washingtonin luoteispuolella ja Bethesdan pohjoispuolella sijaitsevassa North Bethesdassa oli vuonna 2020 noin 50 000 asukasta. North Bethesda on suoraan piirikunnan alaisuudessa toimiva kunnallishallinnoton alue (), jolla ei ole tarkkoja rajoja muuten kuin väestönlaskennan tilastoalueena. North Bethesdan postinumero on valtaosin sama kuin Rockvillen.
North Bethesdassa sijaitsee muun muassa alun perin ruotsalaisen hitsausteknologiajätin Esab Corporationin pääkonttori. Siellä toimii myös monia liittovaltion virastoja ja laitoksia, kuten naapurilähiössä Bethesdassa pääkonttoriaan pitävän Yhdysvaltain terveysviraston osastoja.
Strathmoren musiikkikeskus ja kartano North Bethesdassa järjestää konsertteja, taidenäyttelyitä ja muita kulttuuritapahtumia sekä tanssin ja musiikin koulutusta. Konserttisaliin mahtuu lähes 2 000 kuulijaa, ja alueella on myös ulkoilmakonserttien paviljonki ja veistospuisto. Bethesda North Marriott Hotel &amp; Conference Center on suuri kongressikeskus ja Marriott International -ketjun hotelli.
Washingtonin metron asema North Bethesdassa oli aiemmin nimeltään White Flint, jo puretun ostoskeskuksen mukaan.
María Victoria dal Pozzo

María Victoria dal Pozzo (9. elokuuta 1847 – 8. marraskuuta 1876 ) oli italialainen aatelisneito, josta tuli Amadeus I:n puolisona Espanjan kuningatar.
Maria Victoria vietti lapsuutensa Torinossa Cisternan palatsissa. Isänsä kuoltua vuonna 1864 hän peri monia kuninkaallisia arvonimiä. Hän meni naimisiin prinssi Amadeuksen kanssa vuonna 1867, ja heille syntyi kolme lasta:
Häiden jälkeisenä vuonna 1868 kuningatar Isabella II syrjäytettiin, Amadeus valittiin kuninkaaksi ja Maria Victoriasta tuli kuningatar. Hän kärsi Madridissa terveysongelmista ja hovin ilmapiiristä. Amadeus luopui kruunusta vuonna 1873, ja kuningaspari pakeni maasta mukanaan lapsensa, joista nuorin oli kaksiviikkoinen. Maria Victoria ei ollut toipunut synnytyksestä, ja matka heikensi hänen terveyttään entisestään. Hän kuoli tuberkuloosiin Italian Sanremossa 8. marraskuuta 1876.
TempleOS

TempleOS (aiemmin J Operating System, LoseThos ja SparrowOS) on raamatulliseen teemaan perustuva kevyt käyttöjärjestelmä, joka on suunniteltu olemaan Raamatun ennustettu kolmas temppeli. Sen loi yhdysvaltalainen ohjelmoija ja salaliittoteoreetikko Terry A. Davis, joka kehitti sen yksin kymmenen vuoden aikana useiden maanisten jaksojen jälkeen. Davis kuvaili niitä myöhemmin Jumalan ilmestyksiksi.
Järjestelmää luonnehdittiin nykyaikaiseksi x86-64-arkkitehtuuriseksi Commodore 64:ksi, jossa käytettiin samanlaista käyttöliittymää kuin DOS:n ja Turbo C:n yhdistelmä. Davis julisti, että järjestelmän ominaisuudet, kuten sen 640 × 480 resoluutio, 16-värinen näyttö ja yksiääninen ääni, on suunniteltu Jumalan ohjeiden mukaan. Se ohjelmoitiin C-ohjelmointikielen muunnelmalla HolyC BASIC:n tilalle, ja se sisälsi lentosimulaattorin, ohjelmointikielen kääntäjän ja ytimen.
TempleOS julkaistiin ensimmäisen kerran vuonna 2005 nimellä J-käyttöjärjestelmä, ja se nimettiin uudelleen vuonna 2013 ja päivitettiin viimeksi vuonna 2018.
Olli Pyyhtinen

Olli Pyyhtinen (s. 1976 Maaninka) on suomalainen sosiologi, joka on toiminut sosiologian professorina Tampereen yliopistossa vuodesta 2021 lähtien. Hän väitteli valtiotieteiden tohtoriksi Turun yliopistossa vuonna 2009. 
Vuonna 2020 Koneen Säätiö antoi Pyyhtiselle apurahan lahjojen yhteiskuntatiedettä käsittelevään tutkimukseen "The Meanings and Workings of the Gift: From Modernity to the Era of New Technologies". Euroopan tutkimusneuvosto myönsi vuonna 2022 hänelle rahoituksen jätteen yhteiskuntatiedettä koskevaan tutkimushankkeeseen "WasteMatters".
Vasyl Sedljar

Vasyl Sedljar (12. huhtikuuta 1899 Žorživka, Pultavan kuvernementti – 13. heinäkuuta 1937 Kiova, Ukrainan SNT) oli ukrainalainen taidemaalari ja graafikko.
Sedljar opiskeli Kiovan taidekoulussa 1915–1919 ja Ukrainan valtion taideakatemiassa Myh’ailo Boitšukin oppilaana 1919–1922. Hän maalasi suuria muraaleja, teki kirjankuvituksia, suunnitteli pakkauksia ja teki keramiikkaa. Hän kuului ryhmään, joka teki vuonna 1919 Boitšukin johdolla koristeluja Kiovaan Lutskin rykmentin kasarmeihin (tuhottiin 1924). Hän ja Oksana Pavlenko kuuluivat ryhmään, joka teki muraalit Kiovan plastisen taiteen instituutin seinille (1924, tuhottiin 1934) ja Mežyhirjan teknikumiin (1924). Hän oli vuosina 1923–1930 Mežyhirjan teknikumin johtaja ja opetti Kiovan valtion taideinstituutissa 1930–1936. Hän oli Ukrainan vallankumoustaiteen liiton perustajia ja sen keskeisiä johtajia. Boitšukin kanssa hän teki Saksassa ja Ranskassa 1926–1927 maalaussarjan "Europe", jota puolueen kriitikot arvostelivat ankarasti. Boitšukin, Ivan Padalkan ja muiden kanssa hän teki sittemmin tuhotut freskot Harkovan Tšervonozavodskyin ukrainalaiseen teatteriin. Kriitikkona hän torjui virallisen neuvostoteorian, jonka mukaan Ukrainan taiteen kehitykseen olisivat vaikuttaneet Vaeltajien koulukunta ja venäläinen realistinen maalaus yleisemminkin.
Kuten Boitšuk myös Sedljar yhdisti perinteisten bysanttilaisten ja ukrainalaisten ikonien tekniikkaa ja yksinkertaistettua muotoa, italialaisen quattrocento-kauden maalausten ja ukrainalaisen kansantaiteen tyyliä formalistiseen teoriaan ja aikalaisaiheisiin. Hän käytti freskotekniikkaa muraaleissa ja munatemperaa esimerkiksi Oksana Pavlenkon muotokuvassa (1927) sekä maalauksissa "Liknep-koulussa" (1924–1925) ja "Mežyhirijan teloitus" (1927). Hän teki 75 kuvaa Taras Ševtšenkon kirjan "Kobzar" vuonna 1931 ilmestyneeseen erikoispainokseen. Puolueen painostuksen voimistuessa 1930-luvun keskivaiheilla Sedljar lisäsi maalauksiinsa sosialistisen realismin piirteitä, mikä näkyi muun muassa Tšervonozavodskyin ukrainalaisen teatterin freskoissa. Se ei kuitenkaan suojannut häntä Stalinin vainoilta, vaan hänet pidätettiin 26. marraskuuta 1936 syytettynä terroristisesta toiminnasta. Hänet teloitettiin samaan aikaan kuin Boitšuk ja Padalka. NKVD tuhosi suurimman osan hänen tuotannostaan, muun muassa tuhansia maalauksia. Hänen kuvittamansa "Kobzarin" painos kiellettiin ja tuhottiin. Suojasään aikana 1958 hänen "maineensa puhdistettiin".
Tor Skjønsberg

Tor Skjønsberg (27. huhtikuuta 1903 Oslo – 8. syyskuuta 1993 Oslo) oli norjalainen juristi ja liikemies. Toisen maailmansodan saksalaismiehityksen aikana hän osallistui vastarintaliikkeen toimintaan. Vuonna 1945 hän toimi Norjan merenkulkuministerinä.
Irina Sidorkova

Irina Antonovna ”Ira” Sidorkova (; s. 27. kesäkuuta 2003 Petroskoi, Venäjä) on venäläinen autourheilija.
Sidorkova innostui moottoriurheilusta nähtyään kolmivuotiaana elokuvan "Autot". Hän kokeili kartingia ensi kertaa kuusivuotiaana ja osallistui ensimmäisiin kilpailuihinsa vuotta myöhemmin. Hän voitti vuonna 2012 Viron kartingmestaruuden KF6 Mini -luokassa ja kilpaili vuonna 2013 Suomessa. Vuonna 2015 hän sijoittui Venäjän kartingin Rotax-mestaruussarjassa kolmanneksi ja osallistui Rally Academyn junioriohjelmaan. 13-vuotiaana hän sijoittui vakioautosarja Russian Circuit Racing Seriesin (RCRS) juniorimestaruudessa toiseksi ja voitti sen lisäksi jääratasarja Ice Circuit Racing Cupin. Vuonna 2018 hän voitti RCRS:n juniorimestaruuden ja siirtyi loppuvuodesta SMP Formula 4 -sarjaan. Kaudella 2019 hän jatkoi SMP Formula 4:ssä ja ajoi sen lisäksi Espanjan Formula 4 -sarjaa.
Kaudeksi 2020 Sidorkova haki mukaan W Series -sarjaan, ja hänet hyväksyttiin sarjan nuorimmaksi kilpakuljettajaksi. Kausi kuitenkin peruuntui koronaviruspandemian vuoksi, ja Sidorkova palasi sen sijaan kilpailemaan RCRS-sarjan Touring Light -luokkaan. Hän kilpaili W Seriesissä kaudella 2021 ja osallistui sitä ennen Aasian Formula 3 -sarjaan. W Seriesissä hän nousi palkintokorokkeelle jo toisessa kilpailussaan sijoituttuaan toiseksi. Seuraavissa kilpailuissa hänen suorittamisensa oli epätasaisempaa: hän oli Hungaroringin osakilpailussa neljäs, mutta se oli hänen ainoa pistesijoituksensa loppukaudella. Sidorkova joutui jättämään Spa-Francorchampsin osakilpailun väliin saatuaan koronavirustartunnan, ja hänet korvasi kilpailussa Gosia Rdest. Hänen kautensa päättyi ennenaikaisesti, kun hän ei saanut Yhdysvaltain viisumia Austinissa ajettuja kauden kahta viimeistä kilpailua varten. Austinissa hänen tilallaan ajoi Caitlin Wood. Hän sijoittui sarjan loppupisteissä yhdeksänneksi ja jäi siten automaattisesti seuraavan kauden kilpailupaikat saaneen kahdeksan kärjen ulkopuolelle. W Series Academyn kuljettajana hänen paikkansa seuraavalle kaudelle oli kuitenkin taattu.
Vaikka Sidorkovalla oli kilpakuljettajan paikka W Seriesiin kaudelle 2022, hänen osallistumisoikeutensa peruttiin Venäjän hyökättyä Ukrainaan. Hän palasi sen sijaan Venäjälle ja RCRS:n Super Production -luokkaan, jossa otti ensimmäisen osakilpailuvoittonsa kauden aikana. Kaudeksi 2023 hän siirtyi RCRS:n uuteen kestävyyssarjaan Ferrari 458 GT3 -autolla.
Johan Strand Johansen

Johan Strand Johansen (3. helmikuuta 1903 Åfjord – 12. helmikuuta 1970 Moskova) oli norjalainen toimittaja ja kommunistisen puolueen poliitikko. Hän istui suurkäräjillä 1945–1949 ja 1954–1957 sekä toimi Norjan työministerinä vuonna 1945. Johansen käänsi norjaksi Leninin ja Stalinin tekstejä.
Sydvesten

Sydvesten on Bergenissä torstaisin ilmestyvä kaupunginosalehti. Se on perustettu vuonna 1994 ja kuuluu Amedia-konserniin.
Chukwudi Iwuji

Chukwudi Iwuji (s. 15. lokakuuta 1975 Lagos, Nigeria) on nigerialaissyntyinen brittiläinen näyttelijä. Hän näyttelee Suurta Kehittäjää supersankarielokuvassa "Guardians of the Galaxy Vol. 3" (2023). Hän on näytellyt myös teatterissa ja televisiosarjoissa. Hän on Royal Shakespeare Companyn kunniajäsen.
Elämä.
Iwuji syntyi Nigeriassa. Hän vanhempansa työskentelivät Yhdistyneille kansakunnille. Hän muutti perheineen Nigeriasta ensin Etiopiaan ja sitten Yhdistyneeseen kuningaskuntaan. Hän opiskeli taloustiedettä Yalen yliopistossa ja teatteria Wisconsinin yliopiston Milwaukeen kampuksella.
S-tähti

S-tähti on viileä jättiläistähti, jonka kaasukehässä on suunnilleen yhtä paljon hiiltä ja happea. Yhdysvaltalainen tähtitieteilijä Paul W. Merrill määritteli S-tähdet vuonna 1922. Zirkoniummonoksidin spektriviivat ovat S-tähtien luonteenomainen piirre.
S-tyypin tähdet ovat hiilitähtien (enemmän hiiltä kuin happea) ja normaalien tähtien (enemmän happea kuin hiiltä) välimuoto. Ne jaetaan kahteen ryhmään: "sisäsyntyisiin" () ja "ulkoisiin" () S-tähtiin. Sisäsyntyisissä S-tähdissä konvektio nostaa fuusion ja hitaan neutronisieppauksen tuottamia alkuaineita tähden pintakerroksiin, kun taas ulkoisissa S-tähdissä ne ovat seurausta aineen kulkeutumisesta kaksoistähden toisena osapuolena olevasta valkoisesta kääpiöstä, joka on asymptoottihaarassa olleen tähden jäänne.
Sisäsyntyiset S-tähdet kuuluvat asymptoottihaaran kirkkaimpaan osaan. Ne viettävät alle miljoona vuotta tässä vaiheessa. Monet niistä ovat muuttuvia tähtiä joilla on pitkä jakso. Ulkoiset S-tähdet ovat vähemmän valovoimaisia ja pitempi-ikäisiä, ja ne ovat usein pienemmän amplitudin puolisäännöllisiä tai epäsäännöllisiä muuttujia. S-tähdet ovat suhteellisen harvinaisia; sisäsyntyiset S-tähdet muodostavat alle 10 % yhtä valovoimaisista asymptoottihaaran tähdistä, ja ulkoiset S-tähdet ovat vielä harvinaisempia.
Oslon postitalo

Oslon postitalo (norj. Hovedpostkontoret) on Oslossa Dronningens gatella sijaitseva entinen pääposti. Se valmistui vuonna 1924 ja edustaa uusbarokkia. Posti muutti pois rakennuksesta vuonna 2004 ja nykyisin talossa on asuntoja, liiketiloja sekä näyttelytiloina toimiva suojeltu postihalli.
Yhdystie 7393

Yhdystie 7393 on tie, joka kulkee Kovjoen kylässä Uudenkaarlepyyn kunnassa. Tien pituus on 1.1 kilometriä.
Tie alkaa valtatieltä 8, jossa tie erkanee itään seututien 746 liittymän kohdalla. Tie on koko matkallaan päällystetty, mutta kapea ja keskiviivaton. Tie päättyy vanhan Kovjoen rautatieaseman eteen, josta tie jatkaa mutkan jälkeen yhdystienä 7394. Tien osoitenimi on koko matkalla "Veturitie".
Tie on vähäisesti liikennöity, ja sen läpi kulkee vain noin 130 ajoneuvoa vuorokautta kohden.
Telegrafbygningen

Telegrafbygningen on Oslossa Kongens gatella sijaitseva entinen Norjan puhelinlaitoksen pääkonttori. Se valmistui vuonna 1924. Nykyisin rakennuksessa on toimisto- ja liiketiloja.
Hulda Garborg

Karen Hulda Garborg (o.s. Bergersen; 22. helmikuuta 1862 Stange – 5. marraskuuta 1934 Asker) oli norjalainen kirjailija. Hän oli naimisissa kirjailija Arne Garborgin kanssa, ja he olivat keskeisiä henkilöitä uusnorjankielisen Det Norske Teatretin perustamisessa. Hulda Garborg oli yhteiskunnallisesti aktiivinen ja puhui muun muassa naisten oikeuksien puolesta. Hän oli vasemmistoliberaali ja vastusti monarkiaa. Garborgin esikoisromaani "Et frit Forhold" ilmestyi vuonna 1892, ja kolme vuotta myöhemmin hän julkaisi esikoisnäytelmänsä "Mødre". Hänen tuotantonsa käsitti myös muun muassa runoja, valistuskirjallisuutta sekä omaelämäkerrallisia kirjoja. Hän oli myös kiinnostunut kansankulttuurista ja kannusti ihmisiä käyttämään kansallispukuja sekä opetti kansantansseja.
Paul W. Merrill

Paul Willard Merrill (15. elokuuta 1887 Minneapolis Minnesota Yhdysvallat – 19. heinäkuuta 1961 Yhdysvallat) oli yhdysvaltalainen tähtitieteilijä.
Merrillin isä oli pappi, ja isän työtehtävien vuoksi perhe muutti aika ajoin, ja siksi poika ehti käydä koulua useilla paikkakunnilla. Hän valmistui high schoolista Santa Clarasta Kaliforniasta 1904. Isä vastusti luonnontieteellistä tietoa, mutta nuori Merrillä lähti kuitenkin opiskelemaan Stanfordin yliopistoon, josta hän valmistui 1908 pääaineenaan matematiikka, mutta oli kiinnostunut myös fysiikasta ja astronomiasta. Hän jatkoi opiskelua Berkeleyssa astronomian parissa. Hän väitteli 1913 aiheenaan B-tyypin tähdet. Samana vuonna hän meni naimisiin Ruth Currierin kanssa, ja he saivat pojan Davidin.
Ensimmäisen maailmansodan aikana Merrillä työskenteli infrapunakuvauksen ja ilmakuvauksen parissa. Vuonna 1919 hän astui Mount Wilson Observatoryn palvelukseen, jossa hän toimi elämänsä loppuun.
Merrill jäi eläkkeelle 1952, mikä ei keskeyttänyt hänen työtään. Hän kuoli yllättäen 1961 leikkauksen jälkeen.
Safari-ralli 1984

Safari-ralli 1984 (viralliselta nimeltään "32. Marlboro Safari Rally") oli rallin maailmanmestaruussarjan kilpailu kaudella 1984. Kilpailu järjestettiin 19. – 23. huhtikuuta 1984 Nairobissa. Kilpailu oli kauden neljäs. Kilpailu ajettiin avoimilla tieosuuksilla, joilla oli 105 aikatarkastuspistettä, ja koko reitin pituus oli .
Monte Carlo -ralli 1983

Monte Carlo -ralli 1983 (viralliselta nimeltään "51. Rallye Automobile de Monte-Carlo") oli rallin maailmanmestaruussarjan kilpailu kaudella 1983. Kilpailu järjestettiin 22.–29. tammikuuta 1983 Monte Carlossa. Kilpailu oli kauden ensimmäinen ja erikoiskokeiden yhteispituus oli (suunniteltu pituus oli ).
Kilpailuun ilmooittautui 263 autokuntaa, joista 250 lähti kilpailuun.
150 parhaasta (erikoiskokeen 21 jälkeen) 100 kärkiautoa päästettiin viimeiselle osuudelle. Koko kilpailun ajoivat loppuun 86 autoa ja kaksi hylättiin.
Antti Kolho

Antti Kolho (18. kesäkuuta 1929 Vilppula – 23. syyskuuta 2008 Kuopio) oli suomalainen metsänhoitaja ja metsätalouden asiantuntija ja johtaja, joka sai metsäneuvoksen arvonimen. 
Henkilöhistoria.
Kolhon vanhemmat olivat maanviljelijä Valto Kolho ja Sisko Sirena Nordqvist ja puoliso vuodesta 1961 kotitalousopettaja Saila Kaarina Huotari. Kolho tuli ylioppilaaksi Haapamäen yhteiskoulusta 1949 ja valmistui metsähoitajaksi Helsingin yliopistosta 1954, metsätaloudellisen virkatutkinnon hän suoritti 1955. Kolho oli harjoittelijametsänhoitaja Metsähallituksen Perä-Pohjolan piirikunnassa 1954, Savonlinnan hoitoalueella 1954–1955 ja Pohjois-Savon metsänhoitolautakunnassa 1955, Pohjois-Savon metsänhoitolautakunnan ja Pohjois-Savon metsähoitokoulun metsänhoitaja 1955–1962, piirimetsänhoitaja Pohjois-Savon metsänhoitolautakunnassa 1962–1964, Pohjois-Savon metsänhoitokoulun johtaja 1964–1969, Pohjois-Savon metsänhoitolautakunnan piirimetsänhoitaja ja koulutuspäällikkö 1964–1976, Pohjois-Savon metsänhoitolautakunnan koulutuspäällikkö 1977–1982, Keskusmetsälautakunta Tapion metsänhoito- ja käyttöosaston osastopäällikkö 1982–1985, Keski-Suomen piirimetsälautakunnan päämetsänhoitaja 1985–1987, Keski-Suomen metsälautakunnan johtaja 1987 ja Pohjois-Savon metsälautakunnan johtaja 1987–1992. Kolholla oli myös useita asiantuntija- ja luottamustehtäviä. Metsäneuvoksen arvonimen hän sai 1991.
Kolho (täsmennyssivu)

Kolho tarkoittaa esimerkiksi seuraavia:
Strathmore (Maryland)

Strathmore on kartano ja kulttuurikeskus North Bethesdassa Yhdysvaltojen Marylandin osavaltiossa lähellä maan pääkaupunkia Washington D.C.:tä. Vuonna 1981 perustettuun kulttuurikeskukseen valmistui vuonna 2005 lähes 2 000-paikkainen konserttisali, jota käyttävät Baltimoren ja Annapolisin sinfoniaorkesterit sekä National Philharmonic at Strathmore -orkesteri. Siirtomaatyylinen kartanorakennus on peräisin vuodelta 1899, ja sitä käytetään muun muassa kamarimusiikkikonserttien ja taidenäyttelyiden pitopaikkana. Kartanon 4,5 hehtaarin kokoisella alueella sijaitsee myös veistospuisto ja ulkoilmakonserttien pitopaikkana toimiva paviljonki.
Strathmoren kulttuurikeskusta palvelee Washingtonin metron asema nimeltä Grosvenor–Strathmore.
Monte Carlo -ralli 1982

Monte Carlo -ralli 1982 (viralliselta nimeltään "50. Rallye Automobile de Monte-Carlo") oli rallin maailmanmestaruussarjan kilpailu kaudella 1982. Kilpailu järjestettiin 16.–22. tammikuuta 1982 Monte Carlossa. Kilpailu oli kauden ensimmäinen ja erikoiskokeiden yhteispituus oli (suunniteltu pituus oli ).
Kilpailuun ilmoittautui 306 autokuntaa, joista kilpailuun lähti 299.
Hanshin Tigers

Hanshin Tigers () on japanilainen baseballseura Nishinomiyasta, Hyōgon prefektuurista. Se on perustettu vuonna 1935, ja pelaa Nippon Professional Baseball -liigan Central Leaguessa.
Hanshin Tigers on Japanin toiseksi vanhin baseball-joukkue. Nimensä ja värinsä joukkue on saanut MLB:n Detroit Tigersin mukaan.
Kotiottelunsa Tigers pelaa 43 508 -paikkaisella Hanshin Kōshien -stadionilla. Seuran omistaa rautatieyhtiö Hanshin-rautatiet, jonka nimi on myös joukkueen nimenä japanilaisen tavan mukaisesti.
Uuden-Seelannin ralli 1982

Uuden-Seelannin ralli 1982 (viralliselta nimeltään "13. Motogard Rally of New Zealand") oli rallin maailmanmestaruussarjan kilpailu kaudella 1982. Kilpailu järjestettiin 26.–29. kesäkuuta 1982 Aucklandissa. Kilpailu oli kauden seitsemäs ja erikoiskokeiden yhteispituus oli .
Kilpailuun ilmoittautui 71 autokuntaa, joista 66 lähti kilpailuun.
Panda Loves Penguin

Panda Loves Penguin on suomalaisen One Morning Left metalcore-yhtyeen ensimmäinen vuonna 2008 julkaistu EP.
EP sisältää kuusi kappaletta, jotka myöhemmin julkaistiin myös osana Panda Loves Penguin Vol. 2 mini-albumia kolmen uuden kappaleen ohella.
Southern Cross Rally

Southern Cross Rally oli AMSAGin järjestämä australialainen rallikilpailu, jota ajettiin vuodesta 1966 vuoteen 1980.
Kilpailu oli viimeisinä vuosinaan kandidaatti silloin tuoreeseen rallin MM-sarjaan. Osa samoista teistä oli käytössä myöhemmin Australian rallissa.
Kilpailulle haettiin selkeästi australialaista nimeä ja nimeen vaikutti tähdistö Etelän risti, joka on näkyvissä vain eteläisellä pallonpuoliskolla. Australiassa oli myös ollut vastaavasti nimetty purjehduskilpailu.
Kilpailu ei käyttänyt erikoiskokeita ennen vuotta 1977 ja sitä ennen kilpailu ajettiin avoimilla teillä, joita ei suljettu kilpailua varten. Vuonna 1977 käyttöön otettiin erikoiskokeet "FIA Drivers Cupin" sääntöjen myötä ja kilpailusta oli ajettava täydet sata prosenttia jotta merkittiin maaliin tulleeksi. Myös sakkoaikoja annettiin tavoiteaikojen ylittämisestä.
Muuttomatka

Muuttomatka (engl. "Migration") on vuonna 2023 ensi-iltansa saava tietokoneanimaatioelokuva, jonka on ohjannut Benjamin Renner. Elokuvan ääninäyttelijöihin kuuluvat Kumail Nanjiani, Elizabeth Banks, Keegan-Michael Key, Awkwafina, David Mitchell, Carol Kane ja Danny DeVito. Elokuva saa ensi-iltansa sekä Yhdysvalloissa että Suomessa 22. joulukuuta 2023. Alun perin suomalaiseen version Mack-sorsan rooliin oli kiinnitetty Aku Hirviniemi, mutta kohutapausten jälkeen hänen tilalleen kiinnitettiin kokenut ääninäyttelijä Antti L.J. Pääkkönen
Ääninäyttelijät.
Muissa rooleissa: Antti Lang, Ella Pyhältö, Iina Salin, Markus Niemi, Panu Kangas, Peter Kanerva, Hanna Kaila, Jukka Nylund, Anni-Maija Koskinen, Markus Degerman ja Julius Nuora.
Erika Hilton

Erika Hilton (s. 9. joulukuuta 1992) on brasilialainen poliitikko ja ihmisoikeusaktivisti.
Hilton heitettiin ulos kodistaan 14-vuotiaana, ja hän elätti itsensä seksityöllä vuosien ajan. Hän teki äitinsä kanssa sovinnon ja aloitti kasvatustieteen ja gerontologian opinnot yliopistossa. Siellä hän lähti opiskelijapolitiikkaan.
Hilton sai näkyvyyttä aktivistina vuonna 2015 vaatimalla transihmisille oikeutta käyttää valittua nimeään bussiyhtiön lipuissa.
Poliitikon ura jatkui São Paulon kaupunginvaltuustossa, johon Hilton valittiin ensimmäisenä transtaustaisena valtuutettuna. Vuonna 2022 hän asetuui ehdolle parlamenttivaaleihin. Hän oli 29-vuotias. Hilton pääsi parlamenttiin ja on siellä ensimmänen musta transtaustainen nainen.
Hiltonn edustaa sosialistista vapauspuoluetta PSOL. Kampanjassaan hän alleviivasi, ettei vasemmisto voi pitää kaikkia uskovaisia oletusarvoisesti vastustajinaan, ja että kirkko tekee paljon hyvää työtä vähäosaisten hyväksi. Hän osallistui jopa ehdokkaana olleen pastorin vaalitilaisuuksiin.
BBC valitsi Hiltonin vuonna 2022 sadan vaikutusvaltaisen ja innostavan naisen listalle 100 Women.
Oslo Plaza

Oslo Plaza on Oslossa sijaitseva pilvenpiirtäjä, jossa toimii Radisson Blu -hotelli. Rakennus valmistui vuonna 1989 ja on Oslon toiseksi korkein rakennus Tryvannstårnetin jälkeen. Aivan rakennuksen vieressä sijaitsee Oslo Spektrum -areena, johon hotellista on kulkuyhteys kävelysiltaa pitkin.
Monika Kallies

Monika Kallies (myöh. Leschhorn, s. 31. heinäkuuta 1956 Stralsund) on saksalainen, Itä-Saksaa edustanut soutaja. Hän voitti kahdeksikossa maailmanmestaruuden Nottinghamissa 1975 ja olympiakultaa Montrealissa 1976.
Henrietta Ebert

Henrietta Ebert (o.s. Dobler, s. 15. tammikuuta 1954 Kirchmöser) on saksalainen, Itä-Saksaa edustanut soutaja. Hän voitti maailmanmestaruuden kahdeksikossa Luzernissa 1974 ja perämiehellisessä nelosessa Nottinghamissa 1975 sekä olympiakultaa kahdeksikossa Montrealissa 1976. Lisäksi hän saavutti hopeaa kahdeksikossa Moskovan EM-kilpailuissa 1973 ja Lake Karapiron MM-kilpailuissa 1978.
Monica Musonda

Monica Katebe Musonda on sambialainen elintarvikealan yrittäjä. Hän perusti Java Foods -nimisen yrityksen, jonka tavoitteena on tuottaa kohtuuhintaisia ravitsevia elintarvikkeita paikalllisista raaka-aineista eteläisen Afrikan markkinoille.
Koulutukseltaan Musonda on juristi. Hänellä on 15 vuoden työkokemus asianajajajana, ja hän on toiminut johtotehtävissä ja hallituksen jäsenessä useissa yrityksissä. 
BBC valitsi Musondan vuonna 2022 sadan vaikutusvaltaisen ja innostavan naisen listalle 100 Women.
Helma Lehmann

Helma Lehmann (o.s. Mähren, s. 23. kesäkuuta 1953 Plaue) on saksalainen, Itä-Saksaa edustanut soutaja. Hän voitti maailmanmestaruuden kahdeksikossa Luzernissa 1974 ja perämiehellisessä nelosessa Nottinghamissa 1975 sekä olympiakultaa kahdeksikossa Montrealissa 1976. Lisäksi hän saavutti hopeaa kahdeksikossa Moskovan EM-kilpailuissa 1973.
Uuden-Seelannin ralli 1983

Uuden-Seelannin ralli 1983 (viralliselta nimeltään "14. Sanyo Rally of New Zealand") oli rallin maailmanmestaruussarjan kilpailu kaudella 1983. Kilpailu järjestettiin 25.–28. kesäkuuta 1983 Aucklandissa. Kilpailu oli kauden seitsemäs ja erikoiskokeiden yhteispituus oli .
Kilpailuun lähti 59 autokuntaa, joista 33 pääsi maaliin.
S/S Koli

S/S Koli oli suomalainen vuonna 1902 rakennettu matkustajahöyrylaiva, joka liikennöi aluksi Pielisellä ja Saimaalla ja sen jälkeen Turun saariston reiteillä sekä Selkämeren ja Suomenlahden rannikkolinjoilla. Laiva muutettiin vuonna 1932 moottorialukseksi ja se liikennöi sitten nimillä M/S Meritähti ja M/S Anja.
S/S Koli valmistui vuonna 1902 Paul Wahl &amp; Co:n Varkauden telakalta. Laivan pituus oli 26,27 metriä, leveys 5,55 metriä ja syväys 2,27 metriä. Vetoisuus oli 145 bruttorekisteritonnia ja höyrykoneen teho 150 hevosvoimaa. Laiva saattoi lastata 500–600 säkkiä jauhoja ja ottaa 150 matkustajaa. Matkustajia varten laivalla oli pari salonkia ja kuusi hyttiä. Laivan tilasi joensuulainen "Höyryvenhe Oy Salmi", ja se liikennöi aluksi Pielisellä. 
Vuonna 1915 laivan osti savonlinnalainen "Höyryvenhe Oy Kerttu" ja liikennöi sitten linjalla Savonlinna–Mikkeli. Elokuussa 1917 S/S Koli myytiin Uudestakaupungista kotoisin olleille Johan Aulalle ja Elis Eskolalle ja se aloitti syyskuussa 1917 kulkea linjalla Turku–Uusikaupunki. Vuonna 1918 laiva myytiin Rymättylään ""Pakinainen" Kestilä &amp; Co" -nimiselle avoimelle yhtiölle ja se liikennöi sitten linjalla Turku–Uusikaupunki–Rauma–Pori ja vuodesta 1919 linjalla Turku–Brändö ja Kumlinge. 1920-luvulla laiva liikennöi Turun saaristossa muun muassa linjoilla Turku–Nauvo–Korpoström ja Turku–Kustavi–Uusikaupunki. Vuonna 1923 laiva myytiin Kustaviin Anton Emil Janssonille "Höyrylaiva Koli" -nimiselle yhtymälle. 
1930-luvun alussa matkustajalaivaliikenne oli tullut kannattamattomaksi autojen alkessa yleistyä. Toukokuussa 1932 S/S Koli-laivan omistajaksi tuli Angelniemeltä kotoisin ollut laivuri Wäinö Johannes Jylhä. Tässä vaiheessa laiva muutettiin Turussa Crichtonin telakalla moottorirahtilaivaksi, matkustajatilat purettiin, se sai 50 hevosvoiman Bolinder-puolidieselmoottorin ja uudeksi nimeksi tuli "M/S Meritähti". Laiva oli rannikkorahtiliikenteessä ja kuljetti muun muassa katukiviä Lyperön varavankilasta Turkuun, tiiliä Paraisilta Helsinkiin ja Raumalle, kalkkikiveä Korppoosta Salon raakasokeritehtaalle, viljaa Länsi-Suomesta Kotkassa sijainneelle Kauppiaiden myllylle ja paluulastina Kotkafosfaattia sekä raakasokeria Salon raakasokeritehtaalta Kotkan sokeritehtaalle.
Jylhä poltti 19. elokuuta 1943 mielenhäiriössä Kemiön Eknäsissä sijainneen kotitalonsa, sytytti talon edustalla ankkurissa olleen Meritähti-laivan palamaan ja ampui lopuksi itsensä. Meritähti upposi palon seurauksena ankkuripaikalleen. Jatkosodan jälkeen rymättyläläiset Toivo, Tauno ja Alma Saarni ostivat laivan hylyn, nostivat sen pinnalle ja korjauttivat sen Rymättylän Röölässä puutavarankuljetusalukseksi. Lavan uudeksi nimeksi tuli "M/S Anja" ja se rekisteröitiin tammikuussa 1946 "Rymättylän Laiva Oy" -varustamolle. Anja myytiin syyskuussa 1947 turkulaisille Leo Lehtoselle, Gustaf ja Iris Plathinille sekä uusikaupunkilaisille Kaarlo ja Meeri Virenille. Aluksen ruumaan rakennettiin matkustajatiloja ja vuonna 1948 se lähti Suomesta mukanaan siirtolaisia, joiden joukossa oli tiettävästi asekätkentään osallistuneita henkilöitä. Laivan kerrotaan sitten ilmestyneen siirtolaisten määränpäänä olleeseen Brasiliaan.
Marina Wilke

Marina Wilke (ent. Jährling, s. 28. helmikuuta 1958 Berliini) on saksalainen, Itä-Saksaa edustanut soutaja. Hän voitti perämiehenä kaksi olympiakultaa ja kaksi maailmanmestaruutta
Wilke voitti kahdeksikossa maailmanmestaruuden Nottinghamissa 1975 ja olympiakultaa Montrealissa 1976. Hän siirtyi vuodeksi 1977 Ilona Richterin kanssa kilpailemaan perämiehelliseen neloseen Marion Rohsin, Katja Rothen ja Bärbel Bendiksin kanssa, ja he voittivat maailmanmestaruuden Amsterdamin MM-kilpailuissa. Lake Karapirolla 1978 ja Bledissä 1979 Wilke saavutti kahdeksikossa MM-hopeaa Neuvostoliiton venekunnan vietyä voitot. Moskovan olympialaisissa 1980 Wilke voitti toisen kerran olympiakultaa, kun Itä-Saksan joukkue voitti neuvostoliittolaiset 0,97 sekunnilla.
Wilke avioitui soudun olympiavoittajan Harald Jährlingin kanssa, ja he muuttivat Australiaan vuonna 1989. Heidän poikansa Rob Jahrling saavutti soudussa Australian edustajana olympiahopeaa. Wilke palasi avioeronsa jälkeen Saksaan.
Belén García

Belén García Espinar (s. 26. heinäkuuta 1999 L’Ametlla del Vallès, Espanja) on espanjalainen autourheilija ja seiväshyppääjä.
García asui lapsena perheineen Circuit de Barcelona-Catalunyan lähellä ja oli kiinnostunut moottoriurheilusta pienestä pitäen. Hän sai kuusivuotiaana oman motocross-pyörän ja yhdeksänvuotiaana karting-auton. Hänen vanhemmillaan oli moottoriurheilukilpailujen ajanottoa tekevä yritys, ja García auttoi usein heitä kilpailutapahtumissa. Hän ajoi kuitenkin itse vain harrastuksena, kunnes alkoi 15-vuotiaana kilpailla Espanjan kartingmestaruussarjassa. Kaudella 2018 hän sijoittui sarjan Senior KZ2 -luokassa kymmenenneksi ja pääsi kokeilemaan F4-autoa. Seuraavalla kaudella hän kilpaili Espanjan Formula 4 -sarjassa, jossa voitti yhden osakilpailun ensimmäisenä naisena. Hän voitti sarjan naisten cupin, ja hänet kutsuttiin edustamaan Espanjaa FIA Motorsport Games -tapahtumassa.
Kaudeksi 2020 García valittiin yhdeksi W Series -sarjan uusista kuljettajista. Hänen oli tarkoitus ajaa lisäksi joitakin kilpailuja Formula Renault Eurocup -sarjassa. Koronaviruspandemian vuoksi W Seriesin kausi peruttiin ja Garcían talli vetäytyi Formula Renault Eurocupista, minkä seurauksena hän jäi kaudeksi ilman ajopaikkaa. Hän palasi kilpailemaan Espanjan kartingmestaruussarjaan, jossa hän sijoittui KZ-luokan kokonaispisteissä seitsemänneksi.
Kaudella 2021 García pääsi osallistumaan W Seriesiin ja ajoi sen ohella Formula Regional European Championship -sarjan kilpailuja. Hän sijoittui esikoiskaudellaan W Seriesissä kymmenenneksi, ja hänen paras kilpailutuloksensa oli neljäs sija kauden avauskilpailussa. Hän jatkoi sarjassa myös kaudella 2022 ja kohensi suoritustasoaan. Hän jäi vain yhdessä kilpailussa pisteiden ulkopuolelle, ajoi ensimmäisen kerran palkintokorokkeelle oltuaan Le Castellet’ssa toinen ja sijoittui sarjan kokonaispisteissä viidenneksi.
W Series -kauden 2022 päätteeksi García siirtyi kestävyyskilpailuihin. Hän osallistui LMP3-luokan autolla Michelin Le Mans Cupin osakilpailuun Portimãossa ja Ultimate Cup Series -sarjan päätösosakilpailuun Le Castellet’ssa ja voitti jälkimmäisen. Kaudeksi 2023 hän siirtyi Asian Le Mans Series -sarjaan LMP3-autolla.
Moottoriurheilun ohella García on harrastanut yleisurheilua kuusivuotiaasta lähtien. Hän kokeili nuorena useita eri lajeja, mutta vuodesta 2017 hänen lajinsa on ollut seiväshyppy. Vuonna 2018 hän sijoittui seiväshypyssä Katalonian alle 20-vuotiaiden mestaruuskilpailuissa viidenneksi.
Sabine Heß

Sabine Heß (myöh. Schubert, s. 1. lokakuuta 1958 Dresden) on saksalainen, Itä-Saksaa edustanut soutaja. Hän voitti perämiehenä olympiakultaa perämiehellisessä nelosessa Montrealissa 1976 ja maailmanmestaruuden kahdeksikossa Amsterdamissa 1977.
NACAM-rallisarja

NACAM-rallisarja on FIA:n alueellinen rallisarja, jota ajetaan Pohjois-Amerikan ja Keski-Amerikan alueella vuodesta 2008 lähtien.
Kaudella 2020 ajettiin koronapandemian rajoituksista johtuen vain kolme kilpailua, jotka kaikki ajettiin Meksikossa.
Pistejärjestelmä.
Pistejärjestelmänä käytetään FIA:n alueellisien sääntöjen mukaista pisteytystä.
Pensaikkovirna

Pensaikkovirna ("Vicia dumetorum") on virnojen sukuun kuuluva laji. Se on metsävirnan tapaan monivuotinen ja pisimmillään noin 2 metriä pitkä ja se on kasvutavaltaan rento. Lehdet ovat muodoltaan kolmesta viiteen parisia ja niiden alla on soikeat lehdykät. Kukka on sininen tai violetti. Palko on väriltään ruskea ja se on 2,5 cm:stä kuuteen senttimetriä pitkä. Pensaikkovirnan kasvuympäristöjä ovat niityt ja kalliot ja sitä esiintyy alueella, joka ulottuu Ranskan itäosasta Saksan ja Tanskan kautta eteläiseen Ruotsiin.
CODASUR-rallisarja

CODASUR-rallisarja on FIA:n alueellinen rallisarja, jota ajetaan Etelä-Amerikan alueella vuodesta 1997 lähtien. Nimi on lyhenne alueellisen järjestön nimestä Confederacion Deportiva Automovilismo Sudamericana.
Kaudet 2020 ja 2021 peruttiin koronapandemian vuoksi ja sarja palasi vuonna 2022.
Mestaruudet.
Sarjassa jaettavat mestaruudet ovat:
Sarja on avoin Rally2-, Rally3-, Rally4- ja Rally5-luokkien autoille sekä Argentiinasta peräisin oleville "Maxi Rally" -luokan autoille.
Pistejärjestelmä.
Pistejärjestelmänä käytetään FIA:n alueellisien sääntöjen mukaista pisteytystä.
Akropolis-ralli 1983

Akropolis-ralli 1983 (viralliselta nimeltään "30. Rothmans Acropolis Rally") oli rallin maailmanmestaruussarjan kilpailu kaudella 1983. Kilpailu järjestettiin 30. toukokuuta–2. kesäkuuta 1983 Ateenassa. Kilpailu oli kauden kuudes ja erikoiskokeiden yhteispituus oli (suunniteltu pituus oli ).
Kilpailuun lähti 120 autokuntaa, joista 36 pääsi maaliin.
Mosambikin escudo

Mosambikin escudo () oli Mosambikin rahayksikkö ennen meticalin käyttöönottoa vuonna 1980. Se jakautui sataan centavoon.
Mosambikissa käytettiin 1500-luvulta lähtien Portugalin rahaa. Maassa lyötiin kolikoita vuodesta 1725 ja annettiin seteleitä vuodesta 1854. Portugalin siirtomaapankki Banco Nacional Ultramarino laski liikkeelle seteleitä vuodesta 1877 ja sai yksinoikeuden setelinantoon vuonna 1905.
Mosambikin escudo luotiin virallisesti erillisenä valuuttana vuonna 1922. Se oli saman arvoinen kuin Portugalin escudo, mutta ei täysin vapaasti vaihdettavissa.
Escudon heikkouden ja Etelä-Afrikan kanssa käydyn kaupan takia Mosambikissa käytettin maksuvälineenä myös Englannin puntaa ja laskettiin liikkeelle paikallisia puntaseteleitä 1920-luvun puoliväliin saakka. Escudosta tuli ainoa laillinen maksuväline vuonna 1939.
Maan itsenäistyttyä vuonna 1975 perustettiin valtiollinen Mosambikin pankki. Mosambikin escudo irrotettiin Portugalin escudosta vuonna 1977, ja vuonna 1980 otettiin käyttöön uusi valuutta metical. Se korvasi Mosambikin escudon suhteessa yksi yhteen.
Harakurjenpolvi

Harakurjenpolvi ("Geranium divaricatum") on kurjenpolvien sukuun kuuluva laji. Se on 1-vuotinen kasvi. Sen kasvutapa on melko pysty ja haarova. Lehdet ovat syvään kolmeliuskaisia tai viisiliuskaisia ja liuskoissa on hieman hampaisuutta. Kasvi kukkii toukokuulta elokuulle. Kukinto on pieni ja kukkaperät taipuvat alas jonkin ajan kuluttua kukinnan alkamisesta. Terälehdet ovat 5–7 mm pituisia ja niiden kärjissä on loiva lovi. Terälehtien alla on verholehdet, jotka ovat otakärkisiä ja terälehtien pituisia. Harakurjenpolven kasvuympäristöjä ovat metsät, pensasmaat ja kivikot ja sitä esiintyy Ranskan ja Saksan alueella.
Bruno Brunberg

Karl Bruno Brunberg (29. huhtikuuta 1878 Oulu – 1951) oli suomalainen insinööri ja vakuutusjohtaja.
Bruno Brunbergin vanhemmat olivat vaakamestari Anton Brunberg ja Hanna Laurell. Hän valmistui Polyteknillisestä opistosta koneinsinööriksi 1903 ja teki opintomatkoja Skotlantiin, Skandinavian maihin, Saksaan, Sveitsiin ja Englantiin.
Brunberg oli Kaupunkien yleisen paloapuyhdistyksen palveluksessa 1901–1903, Suomen Kiviteollisuus Oy:n insinöörinä 1903–1907 ja Kaupunkien yleisen paloapuyhdistyksen apukamreerina ja johtokunnan sihteerinä sekä vuodesta 1918 alkaen Axel Lillen jälkeen Kaupunkien yleisen paloapuyhtiön toimitusjohtajana aina vuoteen 1938 saakka. 
Brunberg oli Suomen vakuutusyhdistyksen ja Suomen Kiviteollisuus Oy:n johtokuntien jäsenenä. Hän oli Kauniaisten kauppalanvaltuuston jäsenenä ja muissa kunnallisissa luottamustehtävissä. Eläkkeellä ollessaan Brunberg harrasti puutarhaviljelyä maapaikallaan Bromarvissa.
Bruno Brunberg oli naimisissa 1904–1929 Ines Jungin (k. 1929) kanssa. Heidän poikansa oli Espoon palopäällikkö ja taidemaalari Karl Håkan Brunberg (1905–1978).
Vakoilupeli

Vakoilupeli ("The Endless Game") on Bryan Forbesin oman romaaninsa pohjalta käsikirjoittama ja ohjaama brittiläinen television minisarja vuodelta 1989. Sen pääosia näyttelevät Albert Finney, George Segal, Ian Holm ja viimeiseksi jääneessä roolissaan Anthony Quayle. Kuvauksia tehtiin Lontoon lisäksi Itävallassa ja Suomessa: Neuvostoliittoon sijoittuva loppukohtaus on kuvattu talvisella Seurasaaren sillalla.
"Los Angeles Timesin" aikalaisarvioija piti kaksituntisesta amerikkalaisversiosta, mutta valitteli ettei kaikkia sivujuonia täysin ymmärtänyt. "Video-oppaassa" vuodelta 1994 Sam Inkinen luonnehti "Vakoilupeliä" tavalliseksi tv-trilleriksi, jossa Britannian tiedustelupalvelu selvittää naisen salamyhkäistä murhaa ja päätutkija joutuu keskelle korruption ja kansainvälisen rikollisuuden vyyhtiä. Hän antoi kolmituntiselle videojulkaisulle kaksi tähteä viidestä, mikä vastaa sanallista arviota ”keskinkertainen”.
Bom

Bom on harvinainen sukunimi, jota esiintyy Suomessa ja muualla maailmassa. Vuonna 2022 Suomessa 56 henkilöllä oli Bom sukunimenään. Vuonna 2020 Ruotsissa oli 87 henkilöä nimeltään Bom ja Tanskassa 219.
Määrä.
Suomessa.
lähde: 
Kuolleita.
11 henkilöä nimeltä Bom kuoli Suomen sisällissodassa. Talvi- ja jatkosodassa kuoli kaksi henkilöä nimeltä Bom.
Eliisa Lintukorpi

Eliisa Lintukorpi (o.s. Mäkelä, ent. Asikainen) on suomalainen taidekasvattaja ja teatteri-ilmaisun opettaja, joka on työskennellyt pitkään kansalais- ja työväenopistojen opettajana sekä ohjaajana. Hän on opiskellut taidekasvatusta 1977-1981 Jyväskylän yliopistossa ja teatterin ja draaman tutkimusta Tampereen yliopistossa, jossa hän on suoritti filosofian maisterin tutkinnon 2002. 
Lintukorpi oli 1980-luvun alussa perustamassa Forssan teatteria. Vuonna 2007 hän oli perustamassa Pientä Teatterikoulua Forssaan, ja hän on myös ohjannut useita näytelmiä Forssan seurakunnan kanssa. Hänen ohjaamansa JokuRoti -ryhmä teki vaikuttavan musikaalin "ONNI" vuonna 1999, ja ryhmätyön ansiosta he saivat Hämeen kulttuurirahaston tunnustuksen. Ennen eläkkeelle jäämistään vuonna 2021 hän teki tulevaisuusdelfoin kansalaisopistotoiminnasta Lounais-Hämeessä vuonna 2040.